Man kritiek ná inwoners hom glo aanrandArgieffoto: ER24 Werner Vermaak, woordvoerder van ER24, het gesê paramedici is omstreeks 23:30 na die nedersetting ontbied. Daar het hulle ŉ 23-jarige man met veelvuldige steekwonde oor sy hele liggaam, ŉ gebreekte skedel en erge gesigfrakture aangetref. “Die inwoners van die gemeenskap was vyandig teenoor die paramedici wat probeer het om die man op die toneel te stabiliseer,” het Vermaak gesê. “Daar is aan die paramedici gesê dat die man glo vroeër die aand ŉ kind met ŉ mes gesteek het en dat hy daarom deur inwoners aangerand is.” Volgens Vermaak moes die paramedici noodgedwonge die man in die ambulans laai en hom op pad na die hospitaal behandel, aangesien die inwoners ongelukkig was omdat die man mediese behandeling ontvang en die paramedici gedreig het. “Die man is op pad na die hospitaal aan ŉ asemhalingsapparaat gekoppel en die polisie is in kennis gestel,” het hy gesê. Vermaak kon nie bevestig of die polisie later na die toneel toe is nie. Maroela Media het die betrokke polisiewoordvoerder genader vir kommentaar en wag op terugvoer.